Frode Sørensen (S), 2001-05-17:
Med det her lovforslag lægger forslagsstillerne op til en ophævelse af statsskatteloven.
De gældende bestemmelser i loven foreslås overført til ligningsloven, i det omfang de ikke er forældede.
Hovedparten af reglerne om afskrivning foreslås dog overført til afskrivningsloven.
Samtidig har forslagsstillerne foretaget en sproglig ajourføring af de bestemmelser, der overføres. Herudover indskrives de skattemæssige bestemmelser fra en af finanslovens tekstanmærkninger i ligningsloven, og lov om midlertidig formueafgift af visse pensionskapitaler ophæves.
Forslagsstillerne mener, at der med overførsel af statsskattelovens bestemmelser til ligningsloven og afskrivningsloven vil blive skabt større klarhed i skattelovgivningen, bl.a. fordi borgerne i højere grad vil kunne finde bestemmelserne samlet ét sted.
Forslaget skal desuden bidrage til at forenkle skattereglerne.
Først vil jeg sige, at jeg ikke er i tvivl om, at der ligger et meget stort stykke arbejde bag dette lovforslag,
ligesom det gælder for de andre lovforslag, som forslagsstillerne har stillet med det formål at rydde op i lovjunglen.
Og det er i sig selv meget prisværdigt.
Regeringen kan dog alligevel ikke støtte dette lovforslag, for spørgsmålet er jo, om resultatet nu også står mål med den arbejdsindsats, der er lagt i det her forslag, og som det yderligere vil være nødvendigt at lægge i det.
Jeg er for det første ikke sikker på, at lovgivningen bliver særlig meget klarere for borgerne som følge af, at statsskattelovens bestemmelser kommer til at stå forskellige steder i ligningsloven og afskrivningsloven.
Dernæst sker der jo det, at forslagsstillerne ved overførslen ændrer eller ophæver bestemmelser, som hævdes at være forældede, og det skal man være forsigtig med, når der som her er tale om fundamentet for vores skattelovgivning og på sæt og vis også vores sikkerhedsnet.
Og er der nu også taget højde for alt i dette lovforslag?
Jeg vil i den forbindelse pege på en enkelt ting: Efter forslaget ændres formuleringen i statsskattelovens § 5 b vedrørende forskellige former for skattefri indkomst fra, som det hedder »udbetaling af livsforsikringer, brandforsikringer og deslige« til »udbetaling af brandforsikringer og deslige.«
Det er også korrekt.
På det punkt synes jeg i hvert fald ikke, at lovforslaget gør lovgivningen klarere, og i værste fald kommer der måske til at mangle en hjemmel til skattefrihed. Forslagsstillerne er jo også selv inde på, at der kan vise sig at være mindre fejl eller mangler i forslaget, og jeg kan derfor ikke frasige mig en vis frygt for, at man ved at vedtage lovforslaget risikerer at ophæve bestemmelser, der kunne have betydning for en borger i en konkret sag. Skal der opnås fuld sikkerhed for, at der med lovforslaget ikke ophæves bestemmelser, der stadig har betydning, kræver det en grundig gennemgang og analyse, og det vil naturligvis være både ressource- og tidkrævende.
Det kan for det første ikke nås i denne samling, hvis det skal gøres forsvarligt,
Efter regeringens opfattelse bør ressourcerne snarere bruges på aktuel lovgivning, der indeholder egentlige materielle ændringer.
Endelig skal det jo ikke glemmes, at når det drejer sig om så brede og grundlæggende regler som statsskattelovens, kan selv regler, der ikke længere anvendes, have betydning for det generelle billede af, hvordan bestemmelserne skal fortolkes.
Regeringen kan derfor som sagt ikke gå ind for dette forslag.
Samtidig skal det dog siges, at forslagsstillerne har ret i, at det er et problem, at der i retskilderne ikke findes en hundrede procent korrekt udgave af statsskatteloven, og at der ikke har været tradition for at udarbejde lovbekendtgørelser.
Jeg mener, det vil være en god idé at få brudt med den tradition og få udsendt en lovbekendtgørelse, så det bliver nemmere at orientere sig i statsskatteloven.
Desuden har Justitsministeriet som bekendt opfordret alle ministerier - og det gælder også Skatteministeriet - til, hver gang der udarbejdes lovforslag, at overveje, om der er grund til udtrykkeligt at ophæve retsforskrifterne.
Her vil det foreliggende forslag uden tvivl kunne tjene som inspiration for Skatteministeriet, for så vidt angår bestemmelser i statsskatteloven.
Denne fremgangsmåde vil være betydelig mindre ressourcekrævende end at foretage en gennemgang og vurdering af hele det foreliggende lovforslag.